এক কলঙ্কের জন্য সবে শাস্তি পেয়েছেন। এর মধ্যেই আরও এক কলঙ্ক লেপে দেওয়া হল ডেভিড ওয়ার্নারের শরীরে। 
বল বিকৃতি কাণ্ডে এক বছরের জন্য নির্বাসিত করা হয়েছে স্টিভ স্মিথ, ডেভিড ওয়ার্নার ও ব্যানক্রফ্টকে। এই শাস্তি ঘোষণার আগেই ওয়ার্নারের বিরুদ্ধে জোরালো অভিযোগ এনেছেন তাঁর সতীর্থরাই।  

এই বিষয়ে অন্যান্য খবর

এক বছর নির্বাসিত স্মিথ-ওয়ার্নার! আইপিএল-এ ভবিষ্যৎ কী দুই অজি তারকার


ক্রিকেট অস্ট্রেলিয়ার প্রধান জেমস সাদারল্যান্ড মঙ্গলবার রাতেই জানিয়ে দিয়েছিলেন, বল বিকৃতি কাণ্ডে তিন জনকে দোষী সাব্যস্ত করা হয়েছে। সেই মতোই এদিন শাস্তির কথা ঘোষণা করা হয়েছে। 
এর মধ্যেই ওয়ার্নারের বিরুদ্ধে অভিযোগ— টিম হোটেলে বন্ধুদের নিয়ে উদ্দাম পার্টি করার অভিযোগ উঠেছে বাঁ হাতি মারকুটে ব্যাটসম্যানের বিরুদ্ধে। এমন অভিযোগ এনেছেন অজি সদস্যরাই। 
সানরাইজার্স হায়দরাবাদের নেতৃত্ব থেকে সরে দাঁড়িয়েছেন স্বয়ং ওয়ার্নার। এরকম আবহের মধ্যেই অস্ট্রেলিয়ার একটি প্রথম সারির পত্রিকা জানিয়েছে, ক্রিকেটারদের অভিযোগ, বল বিকৃতি কাণ্ডের অন্যতম ‘ভিলেন’ ওয়ার্নার টিম হোটেলে থাকলে যে কোনও মুহূর্তে ঝামেলা লেগে যেতে পারত। ওয়ার্নার নাকি আগের থেকেও বেপরোয়া হয়ে উঠেছেন। ক্রিকেটারদের হোয়াটসঅ্যাপ গ্রুপ থেকে নিজেকে সরিয়ে নিয়েছেন স্বয়ং ওয়ার্নার। 
ওয়ার্নার-ঘনিষ্ঠদের দাবি, পুরো দলই গোটা পরিকল্পনা জানত। কেলেঙ্কারি ফাঁস হওয়ার পরে অজি দলের বাকিরা নাকি এ ব্যাপারে একমত ছিল যে, এই ঘটনার দায় একজন বা দু’ জনের উপরে যেন এসে না পড়ে। ইদানীং অজিদের বল ম্যানেজারের দায়িত্বেও ছিলেন ওয়ার্নার। নিউল্যান্ডসে সেই দায়িত্ব ছিল ব্যানক্রফ্টের উপরে। কিন্তু এভাবে যে ফেঁসে যাবে তিনজন, তা কেউই বুঝতে পারেননি।